Şəmsəddin Aslanov

Aslanov Şəmsəddin Həmdulla oğlu () — "SNT" İnşaat Şirkətinin direktoruAzərbaycan Tikinti Kompleksinin Ensiklopediyası (ATKE) kitabı, I cild, səhifə: 33–35., Əməkdar Mühəndis.

 Həyatı 
Şəmsəddin Aslanov 17 mart 1960-cı ildə Lerik rayonunun Anzolu kəndində anadan olmuşdur. 1967-ci ildə Anzolu kənd 8 illik məktəbinin birinci sinfinə getmiş və 1975-ci ildə həmin məktəbi fərqlənmə ilə bitirmişdir.

Şəmsəddin Aslanov həmin il Bakı Politexnik Texnikumunun inşaat fakültəsinə qəbul olunmuşdur. 1979-cu ildə həmin texnikumu fərqlənmə diplomu ilə bitirib gənc mütəxəssis kimi təyinatla Bakı Baş Tikinti İdarəsinə göndərilmiş və 21 nömrəli Tikinti İdarəsində 2-ci dərəcəli bənna kimi ilk əmək fəaliyyətinə başlamışdır.

Ş. H. Aslanov 1979–1981-ci illərdə Sovet Ordusu sıralarında xidmət etmişdir. 1981-ci ildə ordu sıralarından tərxis olunduqdan sonra 21 nömrəli Tikinti İdarəsində işini davam etdirməklə yanaşı Azərbaycan İnşaat Mühəndisləri İnstitutunun axşam şöbəsinə qəbul olunmuş və işləyə-işləyə təhsilini davam etdirmişdir.

Ş. H. Aslanov 1982-ci ildən "Bakıbaştikinti" İdarəsinin "Bakışəhərtikinti" trestinin 21 nömrəli Tikinti İdarəsində tikinti ustası vəzifəsinə irəli çəkilmiş, az sonra isə iş icraçısı vəzifəsinə keçirilmişdir.

Şəmsəddin Aslanov 1987-ci ildə Azərbaycan İnşaat Mühəndisləri İnstitutunda sənaye və mülki tikinti ixtisası üzrə tam kursu bitirərək ali təhsilli inşaat mühəndisi kimi həmin idarədə baş iş icraçısı vəzifəsinə təyin olunmuşdur.

1989-cu ildə köçürmə yolu ilə "Aqrarsənayetikinti" trestinin Bakı ixtisaslaşdırılmış təsərrüfat hesablı Təmir Tikinti İdarəsinə baş mühəndis vəzifəsinə təyin olunmuşdur.

Ş. H. Aslanov 1993-cü ildə "Bakışəhərtikinti" tresti 22 nömrəli Tikinti İdarəsinin baş mühəndisi, 1994-cü ildə isə həmin trestin 22 nömrəli Tikinti İdarəsinin rəisi vəzifəsinə təyin olunmuşdur.

1999-cu ildə ölkə başçısı cənab Heydər Əliyevin dövlət özəlləşdirmə proqramı ilə əlaqədar imzaladığı Sərəncama əsasən 22 nömrəli Tikinti İdarəsi də özəlləşdirilmiş və onun bazasında "SNT" İnşaat Şirkəti yaradılmışdır.

Ş. H. Aslanov həmin vaxtdan bu günə kimi "SNT" İnşaat Şirkətinin təsisçisi və direktorudur.

 Ailəsi 
Ailəlidir. Üç övladı – iki oğlu, bir qızı var. Oğlu Elçin və qızı Könül Azərbaycan Tibb Universitetini, oğlu Süleyman isə Bakı Dövlət Universitetinin hüquq fakültəsini bitirmişdir.

 Tikintisinə rəhbərlik elədiyi obyektlər 
Şəmsəddin Aslanovun rəhbərlik etdiyi SNT İnşaat Şirkətinin inşaatçıları 2010-cu ilə kimi respublikanın ayrı-ayrı regionlarında 50-dən artıq müasir tipli məktəb binasının, Dövlət Reyester Xidmətinin bir sıra rayonlarda inzibati binalarının, Qubada əlil və şəhid ailələri üçün 5 mərtəbəli yaşayış binasının, Xalq Təhsili Muzeyinin yeni binasının və digər obyektlərin inşasına imza atmışlar.

2010 – 2020-ci illərdə Məcburi Köçkünlərin Sosial İnkişaf Fondunun xətti ilə respublikamızın bölgələrində və paytaxt Bakı şəhərində məcburi köçkün ailələri üçün zəruri sosial-texniki infrastrukturu olan yeni yaşayış məhəllələrində 10-a yaxın çoxmərtəbəli yaşayış binasının, fərdi evlərin, çoxlu sayda uşaq bağçasının, inzibati və poçt binalarının, klub-icma mərkəzlərinin, həkim məntəqələrinin, yanğın depolarının və s. tikintiləri həyata keçirilmişdir.

Bu illər ərzində onlar həmçinin paytaxtda və bölgələrimizdə onlarla məktəbin tikintisini, əsaslı və cari təmirini və Bakı şəhərində uşaq bağçalarının əsaslı təmiri işlərini yerinə yetirib.

Azərbaycan Respublikasının Prezidenti cənab İlham Əliyev qəsəbələrin açılışları zamanı "SNT" İnşaat Şirkətinin Goranboy şəhəri ərazisində 688 məcburi köçkün ailəsi üçün yeni yaşayış məhəlləsində inşa edib təhvilə hazırladığı 60 mənzilli, Binəqədi rayonu 2 saylı ETK-nın ərazisində 369 məcburi köçkün ailəsi üçün yeni yaşayış məhəlləsində 63 mənzilli 9 mərtəbəli yaşayış binasının, Bakı şəhəri, Sabunçu rayonu Ramanı qəsəbəsində məcburi köçkünlər üçün 450 ailəlik yeni yaşayış qəsəbəsində 80 mənzilli 5 mərtəbəli yaşayış binasının, Abşeron rayonu, Masazır qəsəbəsi ərazisində 758 məcburi köçkün ailələri üçün salınan yeni yaşayış məhəlləsində Zəngilan rayon İcra Hakimiyyətinin inzibati binasının tikintiləri ilə də tanış olmuşdur.

SNT inşaat şirkətinin inşaatçıları bu gün MİDA-nın sifarişi ilə Bakı şəhəri, Suraxanı rayonu, Hövsan qəsəbəsi ərazisində 7 mərtəbəli, 81 mənzilli sosial yaşayış binasının və MKSİF-in sifarişi ilə Ramana qəsəbəsi ərazisində 1512 məcburi köçkün ailəsi üçün zəruri sosial-texniki infrastrukturu olan yeni yaşayış məhəlləsində 9 mərtəbəli 54 mənzilli binanın tikintisində çalışırlar.

 Mükafatları 
30 sentyabr 2009-cu il tarixdə Aslanov Şəmsəddin Həmdulla oğlu Azərbaycan Respublikasında təhsilin inkişafında və təhsil müəssisələrinin maddi-texniki bazasının möhkəmləndirilməsində xüsusi xidmətlərinə görə "Əməkdar Mühəndis" fəxri adı ilə təltif edilmişdir.

 İstinadlar